Eesti Punane Rist on saanud esimese päevaga Nepali maavärina ohvrite toetuseks enam kui 4000 eurot annetusi.
Eesti Punase Risti peasekretär Riina Kabi ütles Postimehele, et esimese päevaga kogunes Nepali maavärina ohvrite toetuseks 95 annetajalt 4182 eurot. Tema sõnul on organisatsioon vabatahtlikele annetajatele väga tänulik.
Kogutavad annetused suunatakse Rahvusvahelise Punase Risti Föderatsiooni kaudu maavärinas kannatada saanud inimeste abistamiseks. Annetusi saab teha Eesti Punase Risti kogumiskontodele EE742200001180001436 Swedbankis, EE501010220039608010 SEBs ja EE607700771001235446 LHV Pangas märgusõnaga «Nepali maavärin».
Nepali laupäeval tabanud maavärinas on elu kaotanud vähemalt 4300 inimest ning tuhanded inimesed on saanud vigastada.